 **CYFATHREBU – MAKATON**

**Pwysigrwydd Cyfathrebu**

Mae gallu cyfathrebu yn un o'r sgiliau pwysicaf mae eu hangen arnom mewn bywyd. Mae bron popeth a wnawn yn ymwneud â chyfathrebu: tasgau pob dydd fel dysgu yn yr ysgol, gofyn am fwyd a diod, datrys problemau, gwneud ffrindiau a chael hwyl. Mae'r rhain i gyd yn dibynnu ar ein gallu i gyfathrebu â'n gilydd.

**Sut mae Makaton yn gweithio**

Siarad ag eraill yw’r dull mwyaf cyffredin o gyfathrebu.  Fodd bynnag, mae rhai pobl yn cael anhawster wrth ddefnyddio lleferydd ac mae angen iddynt ddefnyddio gwahanol ffyrdd o gyfathrebu, megis defnyddio symbolau ac arwyddion Makaton.

Wrth siarad, rydym yn aml yn defnyddio offer ychwanegol i helpu’r person rydym yn cyfathrebu ag ef i ddeall yr hyn rydym yn ei ddweud.   Er enghraifft, os gofynnir i ni am gyfarwyddiadau, efallai y byddwn yn pwyntio (ystum) neu'n tynnu llun.  Mae'r rhain yn gliwiau i helpu i roi mwy o wybodaeth.

Mae Makaton yn defnyddio lleferydd ag arwyddion (ystumiau) a symbolau (lluniau) i helpu pobl i gyfathrebu.  Rydym hefyd yn defnyddio mynegiant yr wyneb, cyswllt llygad ac iaith y corff i roi cymaint o wybodaeth â phosibl.

**Pryd y dylid ei ddefnyddio?**

Mae Makaton yn ddefnyddiol ar gyfer cefnogi cyfathrebu ar gyfer plant y mae oedi yn eu sgiliau lleferydd ac iaith, neu mae ganddynt anawsterau dysgu cyffredinol, syndrom Down neu anawsterau cyfathrebu cymdeithasol a phlant y mae’r Saesneg yn iaith ychwanegol iddynt.

Mae'n bwysig bod Makaton yn cael ei ddefnyddio'n gyson a bod yr holl staff sy'n gweithio gyda'r plentyn yn ymwybodol o'r arwyddion ac yn eu defnyddio. Mae Makaton yn gweithio orau pan gaiff ei ddefnyddio'n gyson gyda'r holl blant yn y lleoliad, beth bynnag yw eu gallu, a hynny fel rhan o'r ddarpariaeth gyffredinol yn y lleoliad.

**Sut gallwn ni ei gyflwyno?**

Mae'n ddefnyddiol dewis adegau penodol o'r dydd lle defnyddir Makaton fel rhan o drefn gyson. Gall hyn fod yn amser byrbrydau neu’n amser stori. Byddai rhai arwyddion yn cael eu dewis (dim gormod!) a'u defnyddio bob tro y byddai’r drefn yn cael ei chyflawni.

Mae'n bwysig dewis arwyddion sy'n ysgogi'r plentyn e.e. 'trên' i blentyn sy'n dwlu ar drenau. Peidiwch â chael eich temtio i ddefnyddio arwyddion sydd ond o fudd i'r staff! Dechreuwch gydag ychydig o arwyddion (hyd at 5) nes bod hyn yn gyson a bod y plentyn yn ymateb i'r arwyddion ac yna ychwanegu mwy yn raddol. Ni fydd llawer o blant yn defnyddio'r arwyddion i gychwyn rhyngweithio yn annibynnol am amser hir ond nid yw hyn yn golygu nad yw'n ddefnyddiol.

**Awgrymiadau Da**

* Rhaid i arwyddion fod yn glir ac yn gyson - peidiwch â newid eich arwyddion, hyd yn oed os yw'r plentyn

yn ei arwyddo'n wahanol.

* Gwnewch yn siŵr fod y plentyn yn gallu eich gweld!
* Peidiwch ag anghofio defnyddio mynegiant wyneb a SIARAD!
* Rhaid bod yn gyson er mwyn i’r system weithio.
* Dylai'r holl staff sy'n ymwneud â'r plentyn ei ddefnyddio. [www.makaton.org](http://www.makaton.org)